20.5.2022
ET
Euroopa Liidu Teataja
C 205/33 Neljapäev, 11. november 2021
33. märgib, et keerukate toodete parandamiseks kasutatavate varuosade disainilahenduste kaitse on vaid osaliselt ühtlustatud; juhib tähelepanu sellele, et mõned liikmesriigid on juba oma õigusaktidesse lisanud nn varuosade erandi või parandamisklausli, mis võimaldab keerukate toodete parandamiseks kasutatavaid varuosi toota ja müüa intellektuaalo­ mandi õigusi rikkumata; märgib, et see tekitab siseturul killustatust ja õiguslikku ebakindlust; kutsub seetõttu komisjoni üles lisama oma tulevasse ettepanekusse parandamisklausli, mis aitab toetada üleminekut kestlikumale ja keskkonna­ hoidlikumale majandusele ning vältida konkurentsimoonutusi;
34. on veendunud, et ELi disainilahenduste kaitse süsteem tuleks ühtlustada ELi kaubamärgisüsteemiga, et disainilahenduse omanikud saaksid takistada disainilahendusi rikkuvate kaupade sisenemist ELi tolliterritooriumile, kuna kaubamärkidega seotud õigused on jõustatavad ELi transiidina läbivate kaupade puhul, kuid disainilahendustega seotud õigused seda ei ole; kutsub komisjoni üles kõrvaldama see tühimik disainilahenduste kaitset käsitlevate õigusaktide läbivaatamisel ja võimaldama kaubamärgiomanikel lõpetada olukord, kus disainilahenduste võltsingud läbivad ELi transiidina;
35. on veendunud, et disainilahenduste kaitse peaks kogu ühtsel turul olema ühtne, ning soovitab komisjonil kaaluda disainilahenduste direktiivi ja ühenduse disainilahenduste direktiivi ühtlustamist, et tagada suurem õiguskindlus;
Intellektuaalomandi õiguste rikkumise vastane võitlus
36. juhib tähelepanu sellele, et võltsitud kaubad, näiteks võltsitud ravimid või võltsitud isikukaitsevahendid või maskid võivad COVID-19 pandeemia taolise tervisekriisi ajal oluliselt ELi kodanike tervist ja turvalisust ohustada ja tõsiselt rahvatervist kahjustada; väidab, et kuigi turujärelevalvemeetmete eesmärk on kaitsta üldisi avalikke huve ja võltsitud toodete probleem on seotud intellektuaalomandi õiguste kaitse eraõiguslike aspektidega, on võltsitud toodete ning tarbijate tervisele ja turvalisusele avalduvate ohtude vahel tihe seos;
37. rõhutab, et 2016. aastal oli kuni 6,8 % ELi impordist ehk 121 miljardi euro väärtuses kaupu võltskaubad ning nende kättesaadavusega ühtsel turul kaasnes ajavahemikul 2013–2017 otsene 50 miljardi euro suurune müügikahjum ja 416 000 töökoha otsene kadumine (19); juhib tähelepanu, et intellektuaalomandi õiguste rikkumisega kaasneb madal risk nii avastamise tõenäosuse kui ka avastamisele järgneva karistuse osas; nõuab tungivalt, et liikmesriigid kooskõlastaksid koostöös Euroopa Komisjoni, tolliasutuste, Euroopa Liidu Õiguskaitsekoostöö Ameti (Europol), Interpoli ja õiguskaitsea­ sutustega strateegiaid ning töötaksid välja tõhusad ja hoiatavad karistused, eelkõige selleks, et piirata üldsusele kättesaadavaks tehtavate ohtlike toodete hulka ning võidelda võltsimise ja piraatluse vastu, eriti kui see on seotud organiseeritud kuritegevusega;
38. väljendab kahetsust, et internetti kasutatakse märkimisväärses ulatuses võltsitud toodete, ebaseadusliku sisu ja intellektuaalomandi õigusi rikkuvate teenuste levitamiseks ning sellel on oluline kahjulik mõju ELi töötlevale tööstusele ning loome-, kultuuri- ja spordisektorile; väljendab heameelt komisjoni ettepaneku üle võtta vastu digiteenuste õigusakt; tõstab esile asjaolu, et põhimõte „tunne oma äriklienti“ ja usaldusväärsete teavitajate süsteem aitaksid tohutult kaasa võltsimisvastasele võitlusele ning et tehisintellektil ja plokiahelal võiks olla oluline roll internetis pakutava võltsitud ja piraatkauba vastu võitlemisel ning intellektuaalomandi õiguste paremal jõustamisel kogu tarneahelas; toetab seetõttu uute tehnoloogiate kasutamist intellektuaalomandi õiguste rikkumiste vastu võitlemisel ja tunneb sellega seoses heameelt EUIPO vaatluskeskuse tõenduspõhiste väljaannete üle;
39. tunnistab plokiaheltehnoloogia suurt potentsiaali intellektuaalomandi õiguste registreerimisel ja kaitsmisel; rõhutab, et plokiahelasüsteemid võivad aidata tarneahelat jälgitavuse abil kindlamaks muuta, tagades tarneahela kõikides etappides ohutuse ning igal sammul kaitse võltsimisohu eest; märgib, et eelkõige intellektuaalomandi õiguste registreerimise puhul on vaja, et intellektuaalomandi ametid võtaksid vastu plokiahela lahenduste tehnilised standardid, et võimaldada koostalitlusvõimet; rõhutab, et tehisintellekt ja seonduvad tehnoloogiad, mida kasutatakse intellektuaalomandi õiguste andmise registreerimismenetluses, ei saa otsuste kvaliteedi ja õigluse tagamiseks asendada juhtumipõhist inimesepoolset läbivaatamist;
(19)
EUIPO, Intellektuaalomandi õiguste rikkumist käsitlev 2020. aasta aruanne: 2013.–2017. aasta keskmised andmed.